Papersnake/gushiwen huggingface dataset:
题叶夷仲瞻云轩
孙蕡（明代）

天台之山天尺咫，叶侯家住天台里。侯家兄弟联班行，总以才名佐天子。

大侯作县多政声，小侯差小亦作丞。乡人聚首作密语，阿堵名门生宁馨。

名门宁馨相济楚，大侯好文兼好武。小侯词赋亦惊人，五言七言追乐府。

天台本与仙家邻，二侯亦是仙中人。芝兰玉树晓辉映，桃花流水春氤氲。

十年分散游梁楚，匆匆高堂日将暮。大侯去家已可怜，小侯在官心更苦。

日想严亲鬓已霜，二儿有泪如迸浆。凌风欲借双黄鹄，千里送儿还故乡。

乡中何物令侬羡，云去云来千万片。云来桑梓杳莫分，云去乡关隐还见。

岂无杨子屋三椽，亦有苏秦二顷田。同居贫贱心亦乐，富贵远别徒悁悁。

三椽足以庇风雨，二顷宁当代禾黍。宦游经岁复经年，胡不遄归奈何许。

丹阳水通东浙河，侬今欲度水无波。石头艇子无钱买，云去云来奈尔何。
古意五首 其三
俞德邻（宋代）

悠悠君何之，茕茕妾影只。萧萧两鬓丝，寒两不堪织。

纵使堪织两，练能成几尺。西窗暗雨鸣，孤灯耿复灭。

君心如妾心，妾心匪木石。
三日侍宴曲水代人应诏诗 六
谢朓（南北朝）

上巳惟昔。
于彼禊流。
祓秽河浒。
张乐春畴。
既停罢驾。
亦泛鳬舟。
灵宫备矣。
无待兹游。
王复秀才所居双桧二首 其一
苏轼（宋代）

吴王池馆遍重城，闲草幽花不记名。青盖一归无觅处，只留双桧待升平。
永平府
祝维诰（清代）

北平古郡镇幽燕，城外连峰际碧天。孤竹祠荒云木杳，滦河水碧石染偏。

名高汉代推飞将，人乐清时罢守边。漫向卢龙歌《出塞》，牛羊满地草芊芊。
滩声
白居易（唐代）

碧玉班班沙历历，清流决决响泠泠。

自从造得滩声后，玉管朱弦可要听。
溧水道中
仇远（元代）

五峰合沓拥东庐，泉落芳塘旱不枯。
空凿秦淮三百里，六朝王气几曾无。
长女适郑示诗三章 其二
程襄龙（清代）

翁家亦旧家，先泽余诗书。婚媾定一言，道义为葭莩。

念昔鞠尔艰，失恃孩抱初。幸逢后母怜，包含毛里如。

冠佩视男子，拱揖何与与。清姿娇玉雪，十岁始裙裾。

虽异姑息情，珍同掌中珠。令门得所托，相攸吾岂疏。

姑慈易为妇，和风蔼庭除。尔第慎尔德，宜家复何虞。
题分宜上松晚香堂
沈庄可（宋代）

魏公判相州，始作昼锦堂。
老圃秋色淡，自爱晚节香。
怡斋怀紫绶，得诰归故乡。
葺圃承祖志，构堂先庐傍。
命名仰前哲，阔步追遗芳。
人生随分定，鹏鷃自殊翔。
富贵任适志，余暇聊徜徉。
譬彼兰与菊，托根花卉场。
荣枯有迟速，代谢从暄凉。
百年倏过半，须发各已苍。
多情感会别，聚散安可常。
非惟隔今古，况复阅兴亡。
何以消我忧，一醉万虑忘。
季子久颠沛，买臣早疏狂。
累累暮年印，得失宁相傥。
何如光霁时，呼客同举觞。
静中猿鸟乐，闲处日月长。
愿坚岁寒操，有如傲霜黄。
上立斋先生十首以有官居鼎鼐无宅起楼台为韵 其六
戴炳（宋代）

薰莸不同性，泾渭不同趋。由来区以别，那使强合污。

老聃守道德，韩非事刑诛。二人共一传，能信千古无。
泛舟至鲁墟
陆游（宋代）

南荡东陂弄夕霏，葛巾鹤氅试秋衣。
纤纤新月迎船出，两两珍禽背水飞。
病思渐苏开酒戒，宦情已绝谢尘鞿。
郊居是处堪乘兴，不怕城笳苦唤归。
酬黄都官舟次近垌见寄次韵
余靖（宋代）

南州苦炎酷，薄宦淹翘隽。
怡然贤者心，五稔若一瞬。
归程江海遥，永日风波进。
屡经溪壑险，且乐帆樯顺。
忽传邮驿音，雅什浑金振。
披襟许见过，握兰欣入觐。
衡门久索居，黄陂渴馀润。
观止君子容，玉光窥千仞。
高谈尽今古，不独期廉蔺。
相逢勿惜醉，别去生蒙吝。
枯桐行有序
卢龙云（明代）

君不见定清寺里双高桐，疏枝直干拂苍空。迩时荣枯忽顿改，直株摧落淩霜风。

孤根未绝含生意，鬼神呵护知无穷。夜半高歌人不识，冥冥诧有嘘枯功。

生气从兹回地底，柔条嫩绿盘根起。翩翻翠叶大于盘，浥露含风姿更美。

看看渐与碧檐齐，高枝复有摩空势。物理由来不可知，直任玄苍而已矣。

世人得丧理亦然，安见浮生事事完。有时披雾青天出，有时急雨春风颠。

栽培但使灵根在，雪干霜标年复年。不因零落归山涧，会须千尺能参天。
秋夜
房皞（元代）

百计求安未得安，此心须在鬓彫残。漫漫长夜浑无睡，蟋蟀堂深秋雨寒。
忆王孙 九月八日邀客赏菊
杨慎（明代）

西风庭院咽玄蝉。薄雾浓雰采菊天。老去悲秋强自宽。

假婵娟。且向樽前醉管弦。
送董通副南归
吴清鹏（清代）

董公本健者，一跌初未防。我持一樽酒，出送衢路旁。

前林颓晚日，四野浩气霜。临分已多感，怀旧况难忘。

今昔文恭公，出身济时康。三阶夹华盖，八座近文昌。

白屋下寒畯，青云假翱翔。小心出谦谨，庶事资劻勷。

维时相业盛，世济皆忠良。二刘实规随，得公道弥光。

尚意先帝日，辇毂起非常。天狼入紫极，野鼠窥金床。

声气连宫掖，炮火彻禁厢。皇子自提剑，内人多束装。

銮舆时在外，众议失仓皇。公力劝回跸，涕泣揽帝缰。

天威一奋振，神武信洸洸。临事见谋断，时亦赖杜房。

至今下马坟，人怀白云冈。喜君嗣前哲，天衢再腾骧。

朝廷念勋旧，恩意甚濊汪。病免岂得已，告归何太忙。

誓将守邱墓，终老无出乡。余本门下士，况复眷梓桑。

思随渡江去，区区申椒浆。临歧不克偕，泪下空沾裳。
宝林寺
王英孙（宋代）

飞来几千载，台殿压岧峣。
落日飞仙鼠，秋风下健雕。
山腰危露石，海眼暗通潮。
堪叹玄英后，诗名竟寂寥。
以李蓟丘竹木荒寒图赠潘少承
黎民表（明代）

大漠飞霜没平野，见此森然挺奇秀。苍苔剥落龙鳞粗，翠筱蒙茏石棱瘦。

野火烧残霹雳馀，爽气高标飒回首。佳人绝代卧空谷，贤士羁孤成老丑。

何人貌此真苦心，古法兼应存篆籀。异代流传李蓟丘，父子声名在人口。

轻缣古墨两相投，粉绘丹青俱落后。潘生好事偶见之，以手摩挲叹良久。

置身恍在颠厓间，撝呵恐作蛟龙走。锦标钿轴装重池，持归不用连城购。

潘生相就仍索诗，为尔重增遇合悲。杜陵桃竹或变化，张公宝剑能雄雌。

千金敝帚登廊庙，肯使瑰材委路歧。
郑典设自施州归
杜甫（唐代）

吾怜荥阳秀，冒暑初有适。名贤慎所出，不肯妄行役。

旅兹殊俗远，竟以屡空迫。南谒裴施州，气合无险僻。

攀援悬根木，登顿入天石。青山自一川，城郭洗忧戚。

听子话此邦，令我心悦怿。其俗则纯朴，不知有主客。

温温诸侯门，礼亦如古昔。敕厨倍常羞，杯盘颇狼藉。

时虽属丧乱，事贵赏匹敌。中宵惬良会，裴郑非远戚。

群书一万卷，博涉供务隙。他日辱银钩，森疏见矛戟。

倒屣喜旋归，画地求所历。乃闻风土质，又重田畴辟。

刺史似寇恂，列郡宜竞惜。北风吹瘴疠，羸老思散策。

渚拂蒹葭塞，峤穿萝茑幂。此身仗儿仆，高兴潜有激。

孟冬方首路，强饭取崖壁。叹尔疲驽骀，汗沟血不赤。

终然备外饰，驾驭何所益。我有平肩舆，前途犹准的。

翩翩入鸟道，庶脱蹉跌厄。
品令·山重云起
佚名（宋代）

山重云起。断桥外、池塘水。晓来风定，竹枝相亚，残阳影里。多少风流，都在冷香疏蕊。江南千里。问折得、谁能寄。几番归去，酒醒月满，阑干十二。且隐深溪，免笑等闲桃李。
立春后五日
贝琼（元代）

北风夜吹碧海冻，立春以来仍苦寒。城南酒贵更须买，江上花迟谁与看。
上元日同京仲远赵德老罗春伯谢子肃访郭殿帅
陈傅良（宋代）

层云飞鸟共危栏，江汉朝宗万折盘。
王气信知千古盛，圣图元自九朝宽。
公余曳履探殊胜，酒罢磨崖记众懽。
衰惰不知能健否，相从河岱弄柔翰。
走笔送吴僧庆间游明越
方回（元代）

挑包前日过垂虹，明旦剩潮向浙东。
两袖虎丘山上月，一竿渔浦渡头风。
乾坤佛法元来盛，湖海诗僧到处雄。
而立妙龄广长舌，肯参八十紫阳翁。
徐十八晦落第
欧阳詹（唐代）

嘉谷不夏熟，大器当晚成。徐生异凡鸟，安得非时鸣。

汲汲有所为，驱驱无本情。懿哉苍梧凤，终见排云征。
赠李溟秀才
栖白（唐代）

南居古庙深，高树宿山禽。明月上清汉，骚人动楚吟。

数篇正始韵，一片补亡心。孤悄欺何谢，云波不可寻。
赠东溪贫道
方干（唐代）

非唯剑鹤独难留，触事皆闻被债收。

赖是豪家念寒馁，却还渔岛与渔舟。
法曲献仙音 为纤云题抚琴图
张玉珍（清代）

凉浸梧云，翠摇竹露，写出情虚仙境。睡鸭香初，苓床绣罢，蛩吟绿阶苔净。

有无数难言处，冰弦拨秋暝。

碧窗静。按声声、玉徽都应，鸾镜里、偏奈舞回只影。

君自遣愁心，怕愁边、还有人听。玉宇琼楼，唤姮娥、同耐孤冷。

把潇湘哀怨，付与此时消领。
又和
洪咨夔（宋代）

架上乱书儿自整，床头浊酒妇能谋。
只将翘足垂莲势，静对书窗课弈秋。
枕上闻蛩忽久不鸣
晁说之（宋代）

促织复促织，尔实借我职。
语我以诗书，觉我以道德。
胡然久不鸣，似知不如默。
默而如见容，实惟已失则。
不见容而疑，岂不云大惑。
智或神於蓍，梦有不待卜。
秋风日已高，太白光如植。
予岂默默时，杀身徇吾国。
贺寿诗
罗亨信（明代）

昨宵南极一旦光，罗绮筵开集画堂。戏彩诸孙皆俊伟，称觞贺客尽颙昂。

椿萱秀茂欢声远，兰玉阴深庆泽长。百岁应知登鹤算，绵绵五福自繁昌。
即事十首
刘克庄（宋代）

瓜果跽拳祝，{左日右侯}罗扑卖声。
粤人重巧夕，灯火到天明。
井底蛙
张宪（元代）

清水冷，井底蛙。鸾旗旄骑称警跸，垂旒佩玉登龙车。

不知天下本一家，雌雄未决胡矜夸。井底蛙，井中小，堂堂东帝天日表。

南庑岸帻彼何心，都布单衣笑君狡。君不见故人共卧严子陵，一夜客星侵帝星，何尝解作木偶形。
寄怀靖江咏沂刘君，吴县慎修叶君，江阴梅修吴君，黻廷朱君三首 其二
夏子麟（清代）

男儿事业半他乡，旅雁年年寄恨长。几缕新丝添碧发，三生旧恨感沧浪。

明明如月隔千里，渺渺愁余各一方。欲写秋思无著处，偶携豪竹谱伊凉。
晨起裴吴二直讲过门云凤阁韩舍人物故作五
梅尧臣（宋代）

晓陌行车过，交相叹且惊。
荀龙闻一蜕，穆骏失全鸣。
不复中画直，空余左史成。
绪言犹在耳，尚想见平生。
甲午孟夏祝公辅道过山中遂偕如上饶赴孟史君
黎廷瑞（宋代）

南山有田不归种，大瓠濩落无所用。
遂令沉沉走长江，万里艰危忆君共。
尝疑公佩延平剑，引得九渊龙子閧。
雁汊渡头鏖北风，真是脱身人鮓瓮。
当时意气杯溟渤，笑杀篙师穷欲恸。
千金之子不垂堂，默坐沉思还自痛。
归来结屋万山中，手植桃花欲成洞。
敲门者谁吾故人，色笔荧荧如彩凤。
连宵剧谈山月落，一浣胸中尘土空。
忻然共驾赴幽期，满路薰风入吟讽。
万村孤馆明且洁，浴罢桃笙玉壶冻。
神君谒帝愁昼热，夜半骑{左马右京}不施鞚。
偷決银河灌火轮，玄化阴机神簸弄。
小溪如线不自容，更奈乱流趋者众。
划尔掀波似转雷，居然入室如流汞。
须臾便恐化桑田，咫尺还忧没茅栋。
绝怜榻上闹蛙黾，安得天边明螮蝀。
午楼欹枕听涛声，唤醒六年淮海梦。
青山淡淡坐神驰，白鹭悠悠空目送。
明朝水退得新晴，两鸟故应天所纵。
乃知处险自有道，一静可以该百动。
横石断桥沙迳曲，苍藤翠木烟霏重。
小车穿壁我徐行，瘦蹇涉流君自控。
狂游满眼惊俗辈，疲役回头惭仆从。
倩谁写作山行图，持似衡湖作清供。
酬石遗题盟鸥榭诗
郑孝胥（清代）

鸥榭三陈隔江居，石遗士可及善馀。士可健游善馀病，石遗时时犹我俱。

当年武汉不忍道，朋交变幻谁吾徒？寒盟于鸥复何责，老我久化为鶢鶋。

更营此榭傍松石，江神窃笑将揶揄。与君席地寻旧梦，自诩双鸟殊未孤。

伤心黄鹤去不返，但见举世腾群狙。南皮残客今有几？宁处沟壑非泥涂。
黄通政刈葵种蔬卷
程敏政（明代）

花谱从人斗紫红，官曹长喜课园功。论心客至茶初熟，击节诗园卷已充。

翠蔓络云延径远，黄团经雪系门空。新年半是清斋日，细嚼无因共此风。
泛舟过金家埂赠卖薪王翁
陆游（宋代）

老人不复事农桑，点数鸡豚亦未忘。
洗脚上床真一快，稚孙渐长解烧汤。
题钓台
吕人龙（宋代）

万古寒潭数曲山，红尘不到白鸥閒。
先生自是生涯淡，却厌浮云满世间。
暇日饮酒辄用靖节先生韵积二十首 其一
俞德邻（宋代）

世路日已迫，吾行将安之。醉乡无畔岸，俗似太古时。

一廛昔愿受，或者当在兹。在兹竟卜筑，何为复狐疑。

但得酒杯在，无螯还可持。
四睡赞
释普济（宋代）

离了峨嵋别五台，倒骑白额下天台。
松间石上梦中梦，唤得闾丘太守回。
即事十二首 其八
李光（宋代）

异域游从见面疏，掩关终日自端居。正须文字相料理，病眼常嫌细字书。
侍亲游池有感寄伯兄时伯兄下第南归
彭汝砺（宋代）

身世几何长百忧，尘埃相望转悠悠。移尊稍欲临池饮，眼看波涛泪亦流。
次韵章季常见予所赋彦恢家七马四石二诗
周紫芝（宋代）

灞陵老将身未侯，连城价重谁当酬。龙眠三岁亦何有，满载缃囊归汗牛。

苍珉照眼裂趸尾，尺素抹电飞骅骝。春风吹晴作妍暖，棋窗剥啄惊纹楸。

慇勤唤客出奇玩，一笑终日君家留。此郎胸中有奇策，未能竟借前箸筹。

波澜收敛入诗律，报章还得明珠投。九重真龙想天骥，入木八法馀银钩。

只今尤物不到手，空花老日生双眸。章侯叹息恨未见，但听寒雀空嘲啁。

平生欸乃不成曲，无声可和绵驹讴。
赠竹东砂山石虎门花园十景诗 其七 晚香亭
卞邦本（明代）

小小幽亭喜向阳，不栽凡卉斗春芳。三株丹桂和云种，有待秋风万斛香。
闻二十八日之报喜而成诗七首 其四
朱熹（宋代）

渡淮诸将已争驰，兔脱鹰扬不会期。杀尽残胡方反旆，里闾元未有人知。
上刘右相书
王勃（唐代）

盖闻圣人以四海为家，英宰与千龄合契。用能不行而至，春霆仗天地之威；以息相吹，时雨郁山川之兆。故有元蛟晚集，凭鹤鼎而先鸣；苍兕晨惊，运龙韬而首出。并能风腾雾跃，指麾成烈士之功；蠖屈虬奔，谈笑坐群卿之右。未如越苍海，弃行间，排紫微，谒天子。於是遭不讳之主，拥非常之位。龙章凤黻照其前，锵金鸣玉叠其後。三灵叶赞，超然奉天下之图；四海承平，高步取寰中之托。君侯之富贵足矣，圣朝之付遇深矣。

故知阳侯息浪，长鲸卧横海之鳞；风伯停机，大鹏铩垂天之翼。及其投形巨壑，触丹浦而雷奔；假势灵飚，指青霄而电击。神气洋洋，谓鳞翮使之然也。殊不知两仪超忽，动止系於无垠；万化纠纷，舒卷存乎非我。是以陈平昔之智士也，俯同降卒；百里奚曩之达人也，亲为饿隶。当其背强敌，转康衢，雄虑耿於风?，危途迫於朝夕，岂自期荣称相府，西藩开虎据之图；宠冠斋坛，东向举能飞之策？顾盼可以荡川岳，咄嗟可以降雷雨。遂令用与不用，是非於楚汉之间；知与不知，得失於虞秦之际。故曰：死生有数，审穷达者系於天；材运相符，决行藏者定於已。君侯足下可不谓然乎？

借如勃者，眇小之一书生耳，曾无击钟鼎食之荣，非有南邻北阁之援。山野悖其心迹，烟雾养其神爽。未尝降身摧气，逡巡於列相之门；窃誉干时，匍匐於群公之室。所以慷慨於君侯者，有气存乎心耳。实以四海兄弟，齐远契於萧、韩；千载风?，托神知於管、鲍。不然，则荷裳桂楫，拂衣於东海之东；菌阁松楹，高枕於北山之北。焉复区区屑屑，践名利之门哉？

至尊以摇河徙岳之威，当立地开天之运。圣人有作，群材毕举。星辰入仕，揖让朱鸟之门；风雨称臣，奔走苍龙之阙。方欲停旒金室，引成康於已往；辟纩瑶林，复尧舜於兹日，可谓明明穆穆，尽天子之容貌矣。

抑尝闻之：丹山九仞，烟峰非数篑之功；紫极千门，?台俟万楹之力。故天下至旷，神器不可独专；天道无私，元勋有待而立。《书》曰：「元首明哉！股肱良哉！」好问则裕，自用则小。况掌万国之权，受一人之宠，动见臧否，言知利害。君侯足下何时易耶？虽国有大命，不资童子之言；而恭此小心，敢进狂夫之说？伏见辽阳未靖，大军频进，有识寒心，群黎破胆。昔明王之制国也，自近而及远，先仁而後罚，徵实则郊存，徇名则功浅。是以农疏十野，仅逾重石之乡；禹截九州，不叙流沙之境。岂才不及而智有遗哉？将以辨离方而存正功也。虽至人无外，甲兵曜天子之威；王事有征，金鼓发将军之气。而长城在界，秦汉所以失全昌；巨海横流，天地所以限殊俗。辟土数千里，无益神封；勒兵十八万，空疲帝卒。惊烽走传，骇秦洛之；飞刍免粟，竭淮海之费。於是乘奸放命者出绳纟墨以生威。因公挟私者入闾阎而竞法。虽一物失所，太阶延旰食之忧；而百战方雄，中国鲜终年之乐。图得而不图失，知利而不知害。移手足之病，成心腹之疾。征税屈於东西，威信蹇於表里。语曰：「胜之不武，不胜为辱，天下之责，四面至矣。」诚可远凝高策，上荐忠言，决人事於去就，合天情於终始。遂令回麾转檄，背青邱而骛；列障分亭，巡苍波而守。昔者齐侯以力，方城为楚国之辞；虞帝崇文，苗人失洞庭之险。况乎仗德绥乱，以直乘邪，明逆顺之端，耸华夷之望，虽复舳舻沸海，旌旗触天，铁山四面，金城千里，亦不能为敌人计矣。此君侯之未谕一也。

盖闻星回日运，御洪荒者贞夫一；电照风行，制寥廓者归乎静。《易》曰：「复其见天地之心乎？」语曰：「动之斯和，绥之斯来。」是知源洁则流清，形端则影直，大道起而仁义息，神化周而市狱定。虽复体元立教，眚灾耀知远之书；顺时宰物，宥罪发精微之典。而况浇风易渐，淳化难归？孔明耿介於当朝，子舆殷勤於易箦，盖有由也。伏见边凶尚梗，殊恩屡发，亡命山泽者，日月相趋，朝脱桎梏，夕还囹圄。奸徒抱袂因时立侥幸之谋；顽夫顿足，中路纡吁嗟之惨。皆由宽胜於猛，人迷所习，劝沮不彰，廉耻相冒。亦有公卿失职，耻受符之任；郎宫有衅，俯舍铜墨之荣。又焉可以宏长风流，抑扬众务者也？且夫朽索充羁，不收奔马之逸；轻缗振网，或随吞舟之势。况非常之化，方洽於齐人；无妄之恩，乃及於群小。将恐匡衡、管仲，复灵诏於下泉矣。古之善为国者不然。信赏而必罚，道德而齐礼，泽配风雨而无曲惠，威振雷霆而绝私戮。交书耸币，伏慈厚之师；投金散璧，树仁明之长。故虽开衢室，盖明堂，亦将四三皇而六五帝矣，此君侯之未谕二也。

盖《易》曰：「天地之大德曰生，圣人之大宝曰位，何以守位曰仁，何以聚人曰财。」是知发挥地利，农桑启其业；振荡天功，泉贝流其用。伏睹前制屡扰，事非画一，廛市萧然，人情怪动，夫烦简并用，未尽交易之宜；轻重齐行，适启兼并之路。於是连掩者，闭肆而乘其屈；布衣韦带者，阖门而受其困。五方竞爽，务浅术以相雄；百郡争胜，驱末技而成弊。田夫织妇，衣食鲜终朝之给；巨驵洪商。舆马挟封君之势，盖有由来矣。故曰国储阙於九载，则公上无所给；家廪乏於三年，则妻子非其有。夫阴阳覆逆，天地之常数；百六运穷，汤尧所不免。一旦洪泉决地，大旱焦山，风雨於一岁之间，霜雹於数州之境。繁运广役，首尾於中外；沓税增徭，日夕们都鄙。燮阴阳者，将何以处之？一夫窃议，公之盛德亏矣。愚谓严程峻法，绝轻陋之货，则奸之源塞矣。沿风正典，重耕耘之务，则邪赢之计沮矣。然後远宏教旨，大变流俗，法立有犯而必施，令出唯行而不返。违公窃铸者，具五刑之戮；因时力田者，悬一命之赏。不然，则贾生、晃错，复流涕而言矣，此君侯之未谕三也。

嵩衡不拒细壤，故能崇其峻；江海不让纤流，所以存其广。是以星台晓辟，上台忘吐握之劳；月殿宵兴，中宇轸山林之慕。知夫御天下者，必待人也。《诗》曰：「济济多士，文王以宁。未见君子，忧心如醉。」伏见皇明远烛，帝采遐宣，张乐岱郊，腾勋社首。徵廉察孝，瑶坛虚不次之阶；署行议年，检动非常之诏。天下可谓幸甚矣。於是友月朋霞之客，背青皋而至；冯唐颜驷之才，排紫阁而集。夫岂知终始异数，泾渭同流，萝薜失图，簪缨解体？惜哉！群英雾散，名侯招蔽善之嫌；天下雷同，君子鲜长鸣之地。而欲招绝足，致真龙，难矣！此君侯之未谕四也。

《易》曰：「拔茅连茹，以其汇征吉。」岂非顺物不若招类，报国不如进贤。阳事而雨露归，阴驾凝而风霜厉。莫不观时有记，抚气相求。穷则独善其私，达则兼善天下。而利已疵物者，以自任为身谋；知进忘退者，谓专荣而得计。岂知夫尺波易谢，寸晷难留？陵谷好迁，乾坤忌满？君侯足下出纳王命，升降天衢，激扬凤之前，趋步麟台之上，亦复知天下有遗俊乎？夫心之精微，口不能言也；言之微妙，书不能文也。伏愿辟东阁，开北堂，待之以上宾，期之以国士，使得披肝胆，布腹心，大论古今之利害，高谈帝王之纲纪。然後鹰扬豹变，出蓬户而拜青墀；附景抟风，舍苔衣而见绛阙。幸甚！斯不为难矣。庶几乎卵不弃，终感元枵之精；骏骨时收，或致飞黄之锡。书生王勃死罪死罪再拜。
三句颂·随波逐浪
道禅师（宋代）

辩口利舌间，高低总不亏。
还知应病药，诊候在临时。
又赠
洛中举子（唐代）

少插花枝少下筹，须防女伴妒风流。

坐中若打占相令，除却尚书莫点头。
送兰花与毛正仲运使 其二
释道潜（宋代）

从来托迹喜深林，显晦那求世所闻。偶至华堂奉君子，不随桃李斗氤氲。
湖上晚归寄诗友 其三
陈师道（宋代）

功名违壮志，戒律负前身。刘德长欺客，王融却笑人。

残年增受岁，病眼怯逢春。杖屦知何向，知公未厌频。
次韵留题僧假山
王安石（宋代）

态足万峰奇，功才一篑微。
愚公谁助徙，灵鹫却愁飞。
窦雪藏银镒，檐曦散玉辉。
未应颓蚁壤，方此镇禅扉。
物理有真伪，僧言无是非。
但知名尽假，不必故山归。
水调歌头（寿邓彦鳞）
廖行之（宋代）

凉吹起空阔，疏雨敛轻阴。潇湘江上秋色，佳处不胜清。拄笏西江一望，气与千崖高爽，天意属奇英。威凤下瑶阙，丹桂矗云根。

汉元侯，流德厚，在云孙。金昆玉季，曾共接武上青云。堂上瑶池仙姥，庭下芝兰玉树，好事萃于门。剩讲经纶事，早晚自公卿。
禁苑
晏殊（宋代）

风回玉宇箫声远，日下琼林佩影间。
待得年光遍天下，始教春色到人间。
夏日书怀寄道友
崔涂（唐代）

达即匡邦退即耕，是非何足挠平生。终期道向希夷得，

未省心平宠辱惊。峰转暂无当户影，雉飞时有隔林声。

十年惟悟吟诗句，待得中原欲铸兵。
戒事魔十诗
李兼（唐代）

劝尔编氓莫事魔，魔成划地祸殃多。
家财破荡身狼籍，看取胡忠季子和。
梅花
汪中（清代）

孤馆寒梅发，春风款款来。
故园花落尽，江上一枝开。
庚戍元日移家惠山舟中作二首 其一
董文骥（明代）

东风自信片帆斜，百里乡园路岂赊。爱听山泉因煮荈，并驱鸡岂是移家。

未闻春鸟来樯燕，已见寒梅笑岸花。万国朝正看北极，十年拂雾马喷沙。
送陆澧仓曹西上
陈䞇（明代）

临歧把袂思依依，行役何时暂息机。关树微茫人去远，乡心迢递雁来稀。

呜珂早见趋枫陛，载酒谁还款竹扉。都下若逢相识问，沧洲将老芰荷衣。
嘉叟和诗至七篇有何时五亩成归计来作邻翁伴艺麻之句某乡心方切复用韵
王十朋（宋代）

学继初寮事业赊，闭门宁悔读南华。符分兴化日烘荔，室寓维摩天雨花。

故里君应怀北岳，归心我已到飞霞。休休莫莫宜闲处，耕有添丁妇织麻。
次韵前人和许少卿见怀三首 其二
赵抃（宋代）

故交德重镇轻浮，恨不来乘剡水舟。远寄蓬莱主人句，字褒华衮若春秋。
献始兴公（时拜右拾遗）
王维（唐代）

宁栖野树林，宁饮涧水流。
不用坐粱肉，崎岖见王侯。
鄙哉匹夫节，布褐将白头。
任智诚则短，守仁固其优。
侧闻大君子，安问党与雠。
所不卖公器，动为苍生谋。
贱子跪自陈，可为帐下不。
感激有公议，曲私非所求。
春草 其二
弘瞻（清代）

窗前生意始纤纤，小院稀锄色更添。往日夕阳吟杜牧，祇今春水赋江淹。

晴烘芳径侵朱履，雨暗空闺映翠帘。倘过午桥风景地，白羊还认酒家帘。
短歌行
李龏（金朝）

日月出又没，贵贱同一尘。求荣不求辱，利欲相纷纶。

鲸鱼张鬣海水沸，拟学长生更容易。不知中有长恨端，秦亡祖龙失天地。

野草白根肥，凤雏长忍饥。人生过五十，何用假光辉。

四时相催节回换，乌头虽黑有白时。一尊绿酒绿于染，有歌有舞闻早为。

庭前芳树朝夕改，可叹年光不相待。
菩萨蛮·牡丹含露真珠颗
佚名（唐代）

牡丹含露真珠颗，美人折向庭前过。含笑问檀郎，花强妾貌强？
檀郎故相恼，须道花枝好。一向发娇嗔，碎挼花打人。
过戎墟七寺贻非身耆宿
释今辩（明代）

晚泊苍梧春雨晴，晓过七寺水云清。门环空翠饶山色，社集群英不世情。

法运岂应长寂寞，真风原可远流行。随缘隐显前贤事，珍重岩阿道易成。
金缕曲 为爱伯师题《秋江菱榜晚霞图》
樊增祥（清代）

照影情波里。映秋汀、菱花一剪，晚霞明丽。镜里春人红裳薄，刚晚芙蓉并蒂。

有无限、夕阳诗思。蘸取明珠多少泪，染情天、一抹鲛绡紫。

浑未隔，绛河水。

潇湘旧爱牵芳芷。甚新来、凉蘋罢采，玉珰双系。侧帽花间填词客，祇合香吟粉醉。

早料理、双鬟钗费。一舸霞川寻梦去，唤杨枝、作姊桃根妹。

谁会得，五湖意。
重阳即事
程公许（宋代）

烂漫三年药市游，饥驱忽到字江头。
凄凉风色栏干暮，叆叇晴云{禾罢}稏秋。
红叶不知人恨远，黄花惯与客供愁。
诸君正尔疾官事，谁共高吟百尺楼。
送哲公禅老二首
刘弇（宋代）

有鹤青田来，骨傲九秋老。羽毛鸡鹜间，不复故时好。

吴霜割清梦，一夕落幽岛。哲乎开士秀，佛路著鞭早。

世累糊空云，一以凉飙扫。往闻琅琊觉，禅海卷狂潦。

纷纷方袍子，未易艖䑰到。师如健啖儿，把握攫梨枣。

尔来三十年，方寸不赀宝。鲸钟人谁识，聊徇众击考。

又作云山行，方将同木槁。勿学断缘人，时寄新诗藁。
送冯生益之刘生琴轩赴试
孙传庭（明代）

同驱秋色下河汾，南浦扳留酒欲醺。岂但文章堪脱颖，即论肝膈亦空群。

离亭剑影连霄动，会省鸡声入晓闻。为属联镳须努力，广寒仙萼好平分。
题史髯诗卷后二首
陈造（宋代）

平生一士万金多，更恨诗人饿涧薖。
羁旅忽成开笑口，软红尘底得阴何。
莱宣遗酒
梅尧臣（宋代）

白日对芳树，静夜爱明月。
我饮虽不多，杯杓安可阙。
破屋有空岳，冷灶无黔突。
投餐闻韩辱，乞食使陶讷。
鉴此不求人，终身其镂骨。
傥有佳客过，未免贳袍笏。
风从东南来，语向西北发。
西北多凤雏，枝间报清越。
玉壶盛晓露，赠置醉莫歇。
却少可饮人，为告月休没。
颂
释晓纯（宋代）

轩昂师子首，牛足马身材。
三道如能入，玄门叠叠开。
巢云为吴义卿作
卞思义（元代）

元气氤氲天四垂，我来高处足栖迟。笑看乌鹊空三匝，肯与鹪鹩共一枝。

露湿衣裳星斗近，暖生毛骨梦魂知。有时借得天风便，唤取仙人白鹤骑。
无衣一首招黄任道归
王令（宋代）

岂曰无衣，不能素裳。
缝齐有锵，直韍以方。
岂曰无衣，不能素履。
絇以为戒，夙夜以无怠。
素裳戋戋，谁涉不褰。
素履几几，谁涉不止。
始也何所为，我推我宗。
恶余之无从，睢盱以为恭。
今也既宣我力，群心慝慝。
毁予以自德，曾莫肯己直。
尔我目矣，何为而眊。
聪亦云听，曾莫有告。
谋及於道，佛且乩以笑。
谓白盖黑，或者亦以赤。
行何必有足，巧言以成迹。
以我有常，从尔罔极。
翩翩者舟，在河之涘。
人待不至，亦以自济。
嗟尔君子，归欤予迟。
东湖樵夫祠
王吉人（清代）

孤踪落落似无情，隐姓渔樵复隐名。千里惊尘伤老眼，一湖止水了残生。

白龙变服浑难识，丹凤宣麻泪欲倾。闻说补锅还有匠，往来夔庆每吞声。
咏从化景三首 其二 五指凌云
黎邦璘（明代）

衣冠盛五岭，高山奠南服。五指出层云，岧岧翠相簇。
得辅宜弟书以予今年四十奉文端公书晋书良吏传遗墨畀予宝藏
钱仪吉（清代）

数行手泽是官箴，策蹇安知驷影骎。微尚誓无移勺水，累传惯已斥籯金。

摩挲一砚春云迹，萧瑟连床夜雨心。何日西堂寻梦去，读遗书共傍蕉阴。
追和纫石兄赠黄美人诗元韵
蔡见先（清代）

歌舞场中最可人，昙花一刹坠红尘。香魂应绕新城柳，化作黄鹂唤早春。

情丝缕缕渺难通，回首平康爪印鸿。夜半留髡思往事，阿谁消受米双弓。

花中领袖女中雄，倾尽囊金送尽穷。巾帼从来多侠气，怜才红拂与卿同。

落月犹疑颜色存，枫林彷佛度青魂。题诗祝汝来生事，连理交枝不断根。
感情中建除体二首
程公许（宋代）

建国维艺祖，受命同有虞。
除苛五闰后，返朴邃古初。
满盈持以道，协泽久不渝。
平治二百年，中原忽榛芜。
定乱得高皇，如日升昏衢。
执中嗣堂播，栾叶垂范模。
破碎今已残，敌人踵规俞。
危哉武休破，汉沔几丘墟。
成功赖诸将，三蜀仍覆盂。
收藏问何时，官已迫片输。
开仓储百谷，为我供军须。
闭关且坚守，民力庶少苏。
将归南城工内乐堂壁
吕南公（宋代）

野客辞乡道转孤，祗于愁上进工夫。乞衣借食亏豪气，弄笔翻工滞壮图。

三径未成真隐约，五穷争现主人迂。南归漫过庚桑国，不得留参鞅掌徒。
郑维心挽诗二首 其二
刘一止（宋代）

嗟哉谷口孙，句法何摧藏。骨冷归九原，古意堕渺茫。
萍乡道中和枫潭韵
陈天资（明代）

飘泊天涯路，孤伶客里身。云山常作伴，琴鹤旧相亲。

历惯风霜苦，空惊岁月频。廿年驰部檄，不换此身贫。
赠何云峰
李骥元（清代）

去年残腊天雨霜，吾子墨缞登我堂。踯躅哽咽声不扬，边尘染衣风透裳。

为言乃父殁异乡，仁宦致此心摧伤。生前故交殁后忘，昔周人急今空囊。

剑关迢递秦陇长，丹旐何由归梓桑。我方鼓缶歌悼亡，弦琴断绝难更张。

侧身三晋观乐阳，山魈啼泣魑魅狂。何处招魂陈酒浆，束装无策心茫茫。

今兹垂柳复垂杨，安得送汝归金堂。
玉蝴蝶 雪词
赵长卿（宋代）

片片空中剪水，巧妆春色，照耀江湖。渐觉花球转柳，荚阵飞榆。

散银杯、时时逐马。翻缟带、一一随车。遍帘隅。寒生冰箸，光剖明珠。

应须。浅斟低唱，毡垂红帐，兽爇金炉。更向高楼，纵观吟醉谢娘扶。

静时闻、竹声岩谷，漫不见、禽影江湖。尽踌躇。歌阑宝玉，赋就相如。
落花二首 其二
韩琦（宋代）

一夜残芳泣露痕，晓来红雨点兰荪。对人终有风流在，几片斜飞在酒樽。
奉和袭美太湖诗二十首 桃花坞
陆龟蒙（唐代）

行行问绝境，贵与名相亲。空经桃花坞，不见秦时人。

愿此为东风，吹起枝上春。愿此作流水，潜浮蕊中尘。

愿此为好鸟，得栖花际邻。愿此作幽蝶，得随花下宾。

朝为照花日，暮作涵花津。试为探花士，作此偷桃臣。

桃源不我弃，庶可全天真。
丹水
王禹偁（宋代）

瑟瑟复潺潺，朝宗去不还。
和云归汉浦，喷雪下商山。
影浸仙娥面，波涵织女鬟。
饮猿清满掬，渡鹿冷侵斑。
北润深通洛，东犇嶮叩关。
灌园萦似带，漕磑曲如环。
夜枕惊幽梦，秋汀照病颜。
玉膏分地脉，银汉落人寰。
漱石藏青鲤，崩沙聚白鹇。
村桥微雨後，岸树夕阳间。
翠涨新萍绿，红浮败叶殷。
贰车时濯足，来伴钓翁闲。
上巳泛舟酬子华相公
范纯仁（宋代）

佳节仍逢善政初，熙然民物在华胥。龙楼影里回仙棹，隼旆光华从相车。

明媚山川铺晚照，啁啾丝管响清虚。太平应似羲皇世，早晚重看洛出书。
河渎神（女诫效花间体）
辛弃疾（宋代）

芳草绿萋萋。断肠绝浦相思。山头人望翠云旗。蕙香佳酒君归。

惆怅画檐双燕舞。东风吹散灵雨。香火冷残箫鼓。斜阳门外今古。
郊居五首 其五
李复（宋代）

种稻满南泽，露下稻已黄。雨足暗泉满，秷稚各自长。

侵晓负镰去，日暮积我场。从今有晨炊，璨璨珠玉光。
春贴子 其四
真德秀（宋代）

鹤驾通宵入问安，龙墀清晚押朝班。天颜喜见重轮月，春色先回万岁山。
灞桥
汪灏（宋代）

长乐坡上秋风清，销魂桥马班马鸣。颓梁欹柱虹断续，沙碛隰马水纵横。

离人酒照杨柳泪，骚客鞭敲风雪情。无花古树不复见，伤心春草年年生。
风驶浪涌仲达喜其快因作一篇
张耒（宋代）

人生不欲甚快意，迟速到家还一致。
向来白浪涌如山，舟中呀呷几丧气。
我师禅祖学不动，颇笕苍茫忘定慧。
凭河不悔圣所非，君勿为笑而为戒。
嘉会里闲居
韦庄（唐代）

岂知城阙内，有地出红尘。草占一方绿，树藏千古春。

马嘶游寺客，犬吠探花人。寂寂无钟鼓，槐行接紫宸。
颂
释清满（宋代）

饥餐松柏叶，渴饮涧中泉。
看罢青青竹，和衣自在眼。
更有山怀为君说，今年年是去年年。
借园杂咏 其二十五 拥书
成鹫（清代）

所贵遮吾眼，方将理葛藤。谁知斲轮处，犹有读书僧。

三冬无俗物，千古得良朋。翻笑东林老，逢人说上乘。
送殷秀才南游
孟郊（唐代）

诗句临离袂，酒花薰别颜。水程千里外，岸泊几宵间。

风叶乱辞木，雪猿清叫山。南中多古事，咏遍始应还。
新竹歌
李锴（清代）

少年日作江南游，大竹小竹青满眼。菅茅土苴不足惜，樵父编篱渔作断。

蓟丘在昔植汶篁，不信于今此物罕。丰台土膏颇润湿，人夺天工尚强勉。

西施在越了不觉，异人寄赵珍无算。青钱一百栽一本，琅玕琬琰矜殊产。

王猷宿好老不已，购之不惜衣裳典。鹿车辚辚为我辇，老竹如麻雉子短。

晨昏芟剔手自护，已疗山翁十年懒。三月春风泠然善，江烟水色纷萧散，忽然移我三湘远。
晓景
龙辅（宋代）

春日映朝霞，新妆出绛纱。
开帘惊宿鸟，倚树落危花。
南浦
史达祖（宋代）

玉树晓飞香，待倩它、和愁点破妆镜。轻嫩一天春，平白地、都护雨昏烟暝。幽花露湿，定应独把阑干凭。谢屐未蜡，安排共文鹓，重游芳径。

年来梦里扬州，怕事随歌残，情趁云冷。娇眄隔东风，无人会、莺燕暗中心性。深盟纵约，尽同晴雨全无定。海棠梦在，相思过西园，秋千红影。
草堂前芙蓉正吐口占数绝为别 其二
朱浙（明代）

天付秋花一种奇，草堂清淡正适宜。三春桃李虽多态，曾是秋风几度吹。
别陈佐钧
姚燮（清代）

北风打头我难北，且送君归南向行。君行不行亦何恋，移舟来傍吾舟停。

斯时雪霁月满城，万木齐拍冰花倾。疏篷坐对烛光短，萧萧汹汹多危声。

危声掩抑出更鼓，三更鼕鼕夜停午。沈沈四鼓君未行，脉脉中情若难吐。

当前相感犹至斯，别后相思定何许？春灯买醉阊门楼，君饮不辞十百瓯。

直令意气抗幽朔，下视屠侩真咿嚘。朅来寻春邓尉路，静撚梅花琢幽句。

偶言萍水有离合，转复低徊感身世。我向吴门十日住，冷邸劳君日三顾。

忽乘风雨梁溪游，更得五日同扁舟。颇愿日日共兹乐，我非江水君非鸥。

君行且行吾弗留，努力精采崇前修。我舟待发君已远，行谁送我江上头？

君行南去我行北，眼看长江千里流。
读史有感
程珌（宋代）

俗士贪刍豢，喜充藜苋肠。幽人乐清旷，要湔尘土裳。

嗟予别松林，吴砧九换霜。困复不知归，念之汗如浆。
小舟游近村舍舟步归
陆游（宋代）

不识如何唤作愁，东阡南陌且闲游。
儿童共道先生醉，折得黄花插满头。
颂证道歌·证道歌
释印肃（宋代）

了了见，无一物，
唯有天真一如佛。普贤腹裹接观音，
善财稽首称奇特。
感春二首
张耒（宋代）

为问闲茅客，穷愁何所欢。
焚香延昼睡，酤酒过春寒。
岁月颠毛换，古今行路难。
浮生付造物，留滞复何叹。
桐庐方正父家藏唐翰林画白芍药予来领郡事因
范仲淹（宋代）

治乱兴衰甚可嗟，徒怜水调诉荣华。
开元盛事今何在，尚有霓裳寄此花。
哭彦规
徐积（宋代）

已矣哀哉死有终，青衫就木未为穷。义如有枉荣斯辱，事苟无邪蹇胜通。

力致全丧关右帅，泣寻孤榇郭西翁。精神入梦非生及，使我低颜愧古风。
归云庵夜泛同愚山阮怀诸子
吴绮（清代）

山晚离城远，寒新怯暮游。乱峰争落日，一径入深秋。

清兴因官懒，诗名借客留。何时能解绂，终夕对沧州。
颂古一百首
释智愚（宋代）

象王象子尽相随，岩上人看蹄蹈蹄。
香草细餐知饱足，归来不待日头低。
无调名 继重阳韵
马钰（金朝）

重阳仙，设芋栗。赠我夫妻莫前失。要知命。要知性。从此超凡要入圣。妙玄知。妙玄知。身中子午倒颠时。水乡无漏金丹结，自然云步赴瑶
访僧邻庵次韵
林景熙（宋代）

拂石题诗满袖岚，寻僧又过竹溪南。
乾坤浩荡酒乡寄，山水苍寒琴意参。
老燕未归同是客，孤云无住孰为庵。
寂寥午夜松风响，疑是神仙接尘谈。
皖城大观楼
陶孚尹（清代）

高楼直上斗牛边，形胜犹思创建年。槛外云山三楚近，樽前烟树九江连。

遥岑采药寻丹灶，幕府题诗索彩笺。登眺恰当清晏日，羽衣吹笛夕阳天。
题僧房
王昌龄（唐代）

棕榈花满院，苔藓入闲房。
彼此名言绝，空中闻异香。
三阁词二首
徐照（宋代）

三阁变瓦砾，欢乐一时休。
草没石井栏，草亦为汝羞。
观华严阁僧斋
陆游（宋代）

拂剑当年气吐虹，喑呜坐觉朔庭空。
早知壮志成痴绝，悔不藏名万衲中。
祷雨阳山
曹彦约（宋代）

所以登山不惮烦，为藏云气达泉源。
多峰岂炫千岩秀，一线才通万壑奔。
其在兹乎须出岫，此时何不早翻盆。
名高已到岩瞻地，只有为霖可养尊。
闻高阳路警报
郭崇仁（宋代）

上郡连烽火，河阳更羽书。
丘戈连岁扰，老病一身余。
警哨无安枕，忧危有报疏。
名山犹未卜，何处好閒居。
答许勤之
王令（宋代）

不作明堂柱石臣，要当归去老江滨。不知何处田堪买，抛却浮生一片尘。
种花
刘攽（宋代）

种花栽药一番新，閒绕芳丛到日曛。莫笑人情不开豁，事曾经手自殷勤。
和规和尚 其四
释怀深（宋代）

镜像魔军方满目，浮云世事急抽头。倚蒲痴坐慵开口，诗债还能饶我不。
虚谷志归十首
方回（元代）

共道归何晚，犹能喜欲狂。
幼儿初拜揖，痴女仅梳妆。
有笔修花谱，无钱辟草堂。
新添竹逾百，风径细寻香。
九日与诸僚长登茱萸亭
潘梅（明代）

令节凭高引兴长，半天秋色落壶觞。茱萸亭畔濡凉露，砧杵人间捣夕阳。

天碧纵横啼过雁，山青悲咽乱唫螀。不知此日龙山会，潦倒谁如落帽狂。
和皓文二绝
林逋（宋代）

芳草谁能梦谢池，但将心地喻摩尼。
千岩万壑时相忆，明月清风两自知。
游盘龙山歌答桃源洞天主人
王昌麟（清代）

桃源主人示我盘龙吟，动我升高眺远之雄心。马背不如人背稳，跨之可上昆仑岑。

主人好游意超迈，导我乘云观上界。随处溪山百丈图，旋行旋展天手快。

偕吾徒兮山之脊，拨草寻途愁径窄。当头隐叠翠嶂凡几重，两面削成丹崖约千尺。

苍茫四望无人家，饥肠辘辘何所觅食兮渴又无茶。

藤密畏逢蛇吐舌，风腥疑有虎磨牙。同人相顾色如墨，百尺竿头退不得。

麟也胡为走大荒，凤兮何苦寻荆棘。有时风落孟生帻，有时泥陷阮孚屐。

有时汗透左思衣，有时喘坐米颠石。山雨欲来云黯黮，路到难时须放胆。

昌黎不合哭华山，取笑千秋吾岂敢。体虽疲兮神则王，掉头已在青云上。

飞雪来吟谢客儿，长风吹送陶元亮。山高寺冷无人到，四时冰雪堆堂奥。

僧知客为观日来，预言晓霁当先报。我偕弟子卧禅室，迟明僧报日将出。

天边万道霞缤纷，山外平铺云浡潏。初吐赤若眉，继似朱涂额。

俄见碧牙璜，瞬成血色璧。楚王渡江萍实浮，狮子蹴空火球掷。

伟哉造化为大炉，铸出铜钲挂东峄。此行何异登岱宗，低头俯见海波裂。

山僧顾言此未足，雾消可见峨山曲。芙蓉城廓在眼前，江流如线缠巴蜀。

纵横平壤天府宽，坐见嘉禾黄转绿。群峰蛾伏不碍眼，始知井蛙自局促。

我闻此语心颜开，准拟看山不拟回。试登混元顶，再上会仙台。

鸡冠石上走一过，宝顶山头览九垓。眼界更无峰隔断，心光且与天徘徊。

天公真面未易露，勾留苦受白云锢。主人褰裳不肯住，余亦从之觅归路。

进易退难古所叹，此身恨不生羽翰。天梯无磴失栏杆，下视累累乱石乱。

乱石如锥起，摇摇行复止。履厚指尖长，一滑痛彻髓。

翠微直下坡路矗，风雨漫天雾迷目。绿草蒙茸踏作泥，前人方起后人仆。

衣裳湿尽无一乾，雨酿夏气成秋寒。飞鸟不见见应笑，昨何矫健今蹒跚。

自从行路无此苦，荒山谁与为宾主。兜鞋十步九艰辛，拄枝一摇三仰俯。

想是仙人厌客寻，不然山鬼敢余侮。道遇少年胡，采药上山隅。

感激顾盼间，弛担负余趋。下山投亲宿，红日照庭梧。

回瞻所过岭，雨气尚模糊。喟然长啸添神智，安见登高胜平地。

便使天门秩荡开，群仙转恐忧颠坠。刘伶荷锸自可埋，毕卓抱瓮何嫌醉。

忆我七上公车时，出云入云亦游戏。主人吾宗之耆英，新诗赠我如瑶琼。

天上绿章倘可奏，翻然亦欲骑长鲸。功成再访赤松子，相与蟠龙高处證前盟。
答杨存中
徐积（宋代）

出郭人来又换诗，七香官酒杏花枝。我诗却恐春风惜，莫使春风度度知。
残句：辰日宜种瓜
黄庭坚（宋代）

辰日宜种瓜。
纵笔
陆游（宋代）

惰游不能耕，心媿新舂白。
啸傲茅三间，主人终胜客。
咏洗心堂得鸟鸣山更幽 其三
吕天策（宋代）

携手日不足，暂聧心已悭。况复共理策，相从山水间。

晴江照远岫，晓镜堆烟鬟。玄蛟忽汹涌，大浪堆银山。

吾郎气吞纳，为之发冲冠。诗材入意底，妙斲寄毫端。

我衰如病骥，蹩躠那容攀。且乞置是事，不语循刀镮。
宝峰照和尚真赞
释正觉（宋代）

山拥云腴，水怀月昼。
照彻体前，湛存身后。
机头梭路微分，针鼻线芒初透。
灵涵万象兮彼不遗余，坐断十方兮我无渗漏。
又五言二首
刘克庄（宋代）

剖决时通夕，将迎或望尘。
官为贤令尹，位下郡专人。
尚欲平州欠，何曾叹县贫。
能容老夫否，负耒去为民。
边头老马
宋伯仁（宋代）

解下韁绳便欲眠，绝无筋力可胜鞭。
霜蹄遍识淮南地，夜草犹吞塞北烟。
怕逐采旗排偃月，宁思金镫趁朝天。
华山自有安身处，试问将军在几年。
惜分飞 握扇美人图
李伊玉（明代）

花雨缤纷迷小院，莲步踏残香片。粉汗摇纨扇，轻纱微露黄金钏。

夕照山横天一线，水影分光上面。锦带随风缠，钗斜为逐双飞燕。
送岳阳陈倅秩满还朝八首 其七
廖行之（宋代）

舍人趣治装，驱车将东之。两载贤辙淹，一朝万里驰。

洪惟德器远，自是廊庙姿。宁须佩刀祝，已动宣室思。
忆友人读书湖庄
俞沂（明代）

旧筑城南隐，新营郭外庐。渚兰频弭棹，窗竹称移书。

地僻人烟少，秋深草木疏。躬耕三十亩，刈获近何如。
咏古
曹一士（清代）

桃李艳春日，松析黯无光。贞心结千古，誓不随众芳。

风云一朝结，天地为苍苍。有明盛坛坫，七子互腾骧。

牛耳执王李，才高气愈扬。仰视高秦汉，府窥藐宋唐。

指挥籍湜辈，匍匐邾莒行。震川老举子，茅屋荒江旁。

言招故生徒，讲学称先王。势焰固不敌，名声讵相当。

云何百世下，中天吐寒芒。古今几作者，身晦道乃昌。

祧祔有定论，翕赫安可常。
时久阙雨回西美柬就附小诗
周必大（宋代）

君能多益办，我鼓再而衰。
安得催诗雨，心摇毕月离。
方岩王侍郎江西破贼归 其二
释居简（宋代）

左蠡扬澜草葑湖，轴轳衔尾碍前驱。苇航摺叠多馀地，潜伏骞腾在卷舒。
田家词
龚诩（明代）

浮云终日行，雨点不曾绝。自从秋分来，罕得见日月。

禾头半生秋，蝗齧茎梗折。一愁官赋急，二恐衣食缺。

哀哉田野情，言之泪流血。
燕台春
陆求可（清代）

城阙九重，山河千里，烟花分外便妍。舞榭妆楼，何人闲过春天。

斗鸡走马争先。看玉河桥畔，鸣珂穿柳，刺梅园里，弄管调弦。

京华旅食，紫陌红尘，春衣典尽，酒舍因缘。新丰羽骑，官家校猎城边。

灯火归来，绕鞍鸡兔，满臂乌鸢。谩高眠。试听邻家笛，张宴留连。
穷居暑雨
张嵲（宋代）

空庭满积雨，竟日看圆纹。
未厌草木威，不堪蛙黾喧。
奔流遥涧水，乱上前峰云。
境静悟诸幻，泊然遗世纷。
庆清朝慢 湖墅高会，同王丹麓、陆荩思诸公即席
毛奇龄（清代）

候属添丝，人方系缆，还逢高会南皮。闲堂夜来红烛，倒映金卮。

南投博箸，妓帘不挂夏侯衣。频倾看，有葡萄酿，色似胭脂。

夙昔只愁间阔，长从纸上，汗漫寄相思。今夕不知何夕，能预斯期。

城头紞如五鼓，傍筵耿耿玉绳低。那堪与，曹刘沈谢，即席为词。
缘识
宋太宗（宋代）

道泰希夷，乃咏歌之。
群材奋发，迭奏相追。
风骚不失，千载一时。
倜傥沿革，大启箴规。
夏日山居 其八
释道潜（宋代）

门外溪行碧玉，林梢日堕黄金。好景莫愁吟尽，会看月出遥岑。
题阳关图二首
黄庭坚（宋代）

人事好乖当语离，龙眠貌出断肠诗。
渭城柳色关何事，自是离人作许悲。
二月十三日灰池炎灼得混沌胚腪
吴误（宋代）

灰池炎灼定浮枕，见了方知造化深。
世上本来无此物，人间终是少知音。
蒙蒙恍恍离宫本，杳杳冥冥坎户金。
得一莫夸能事毕，要勤功行合天心。
寒江暮泊寄左偃
李中（五代）

维舟芦荻岸，离恨若为宽。烟火人家远，汀洲暮雨寒。

天涯孤梦去，篷底一灯残。不是凭骚雅，相思写亦难。
喝石岩
李洪（宋代）

信脚来游喝石岩，老来到处少同参。
出家本是丈夫事，岁晚终期卜一庵。
送曹都宪出镇蓟州诸关
李东阳（明代）

居庸东下接榆关，千尺层城万仞山。秋有桑麻生事足，夜无烽火戍楼间。

帐前貔虎知严令，岁晚风霜识壮颜。略试一方经济手，归来重补旧朝班。
题朱邑墓
刘焘（宋代）

古木森森覆墓亭，大农祠在古桐城。
后来为政应千辈，能使斯民独有情。
杨郡王还乡
孙锐（宋代）

貤恩乘传别金銮，老大门楣翠凤冠。
咫尺玉阶沾露后，尚方丹诏落云端。
新谐甥舅瞻蒲璧，世笃明良洒紫翰。
遥拜圣明归梓里，望风父老笑歌欢。
重和四首 其四
冯山（宋代）

年少相看自辈流，深知惟喜旧交游。休言白发参差老，只恐朱颜次第秋。

欢笑且从今日起，功名能有几人酬。逍遥不必分高下，凫雁翩翩芦苇洲。
幽居十二咏和鲁南 其八 拭几
顾璘（明代）

游尘彼何物，暗我净几光。拂拭诚多劳，憎爱各有常。
怀西湖寄晁美叔同年
苏轼（宋代）

西湖天下景，游者无愚贤。
深浅随所得，谁能识其全。
嗟我本狂直，早为世所捐。
独专山水乐，付与宁非天。
三百六十寺，幽寻遂穷年。
所至得其妙，心知口难传。
至今清夜梦，耳目余芳鲜。
君持使者节，风采烁云烟。
清流与碧巘，安肯为君妍。
胡不屏骑従，暂借僧榻眠。
读我壁间诗，清凉洗烦煎。
策杖无道路，直造意所便。
应逢古渔父，苇间自延缘。
问道若有得，买鱼勿论钱。
铜陵执热书怀十首，时苦旱 其二
邓云霄（明代）

火云连赤阪，永日苦如年。转恐金成溢，翻忧海变田。

商羊何处舞，阴石更须鞭。愿得仙公术，端居在冷泉。
明堂大礼庆成诗
程无凤（宋代）

圣心翼翼对苍穹，蒇事明禋协肃雍。
玉辂晓升香雾滃，紫坛夜款瑞烟浓。
风声应律谐箫管，月色澄空映璧琮。
丹凤楼前施恩溥，欢呼三祝效尧封。
题清风亭
刘弇（宋代）

四面无尘一径深，岚烟吹尽好披襟。寒生醉榻宜春睡，冷入诗窗豁夜吟。

坐有清凉非待扇，夏无烦愠不须琴。泠然试把阑干倚，顿起飘飘物外心。
送韩师之合阳
何景明（明代）

千金市马几登台，老骏谁怜万里才。岂有明珠终暗掷，只看桃里向阳开。

剑门日落兵西阻，河华春生雁北来。父子通家真骨肉，不堪岐路重悲哀。
阶前石竹
王绩（唐代）

上天布甘雨，万物咸均平。自顾微且贱，亦得蒙滋荣。

萋萋结绿枝，晔晔垂朱英。常恐零露降，不得全其生。

叹息聊自思，此生岂我情。昔我未生时，谁者令我萌。

弃置勿重陈，委化何所营。
题友人庭竹
殷文圭（唐代）

丛篁萧瑟拂清阴，贵地栽成碧玉林。尽待花开添凤食，

可怜风击状龙吟。钿竿离立霜文静，锦箨飘零粉节深。

何事子猷偏寄赏，此君心似古人心。
送洛南周寺丞
梅尧臣（宋代）

将去洛南宰，日闻庭下松。
乱山归四隐，旧墅隔三峰。
狭谷车能入，春林雨易逢。
地多椒与漆，货必厚於农。
吴门竹枝词四首 其四 小满
王泰偕（清代）

调剂阴晴作好年，麦寒豆暖两周旋。枇杷黄后杨梅紫，正是农家小满天。
食淮白鱼二首·其一
曾几（宋代）

十年不踏盱眙路，想见长淮属玉飞。
安得玻瓈泉上酒，藉糟空有白鱼肥。
秋雨移酌栎园舟中
顾大申（清代）

云满东山急雨霏，移觞对酌两依依。荒城野戍鸣秋柝，海峤孤臣冷葛衣。

醉后玄黄灯半烬，尊前风雨雁初飞。君看丰沛笙歌地，昔日高台今日非。
次韵昌甫 其七
韩淲（宋代）

交游零落旧同盟，望望章泉共此情。病后如斯犹得句，老来应不要知名。

久于朝市闹中住，便合山林静处行。今岁雪多梅更好，巡檐宜与细逢迎。
绍兴祀先农摄事七首 其二 初献升殿用《同安》。盥洗同。
郊庙朝会歌辞（宋代）

率职咸涖，礼容睟然。澡身端意，陟降靡愆。神心嘉虞，飨兹洁蠲。

敷锡纯佑，屡登丰年。
昌甫约过施仲益
韩淲（宋代）

章泉常为诵清诗，今日山行又见之。新辟轩窗知雅玩，更拈书帖发佳思。

杯深旨酒留连夜，炉拨寒灰领略时。信道人间好甥舅，不妨酷似有襟期。
游弁山
范汭（明代）

一峰际苍苍，遐瞩了无碍。
湖色上人颜，崖阴落鸟背。
田家 其二
华岳（宋代）

农夫日炙面如煤，丝妇缫成雪一堆。
早早安排了官税，莫教耆长上门催。
偈颂二十一首
释坚璧（宋代）

树凋叶落，体露金风。
尧眉八字，舜目重瞳。
机如制电者，难寻踪舜。
只惟磉盘者，蓦地相逢。
翻地揭天休作解，新罗元在海门东。
都竹道中
韦骧（宋代）

阴平才过万山重，路指江油栈阁通。峰顶云收馀夕雪，马蹄尘少带春风。

一溪水色琉璃碧，几坞梅花锦绣红。莫谓奔驰足劳苦，目前佳趣亦无穷。
送张幼于扶侍还越舅家因檀施诸寺
王世贞（明代）

宁亲为令子，似舅即贤甥。我有王维句，重贻张仲行。

玉看家宅相，花作板舆程。峰色两高紫，松阴九里清。

忘忧行际草，惜别梦中荆。钿宝施贫域，篦金引化城。

莫深慈母虑，斟酌锦囊轻。
和陶归鸟 其二
吴芾（宋代）

翩翩归鸟，亦已倦飞。平林在望，非此曷依。是用敛翮，一意来归。

世网虽密，容或我遗。
重送成都漕
刘跂（宋代）

曾游淮上爱清流，况子官为郡督邮。可贺吕虔贤太守，佩刀应得不须求。
夜闻西风大起有怀文波四妹
慕昌溎（清代）

西风飒然至，万树动秋声。怀汝不成寐，长歌空复情。

愿言生两翼，乘此便东征。细语别来事，宵深酒共倾。
六言杂兴
陆游（宋代）

失马讵知非福，亡羊不妨补牢。
病里正须周易，醉中却要离骚。
李伯时画十古图郑尚明作诗诗辞多振绝因为同
刘子翚（宋代）

剧谈世事灞河滨，奇骨环姿两绝伦。
却讶秦无豪杰至，坐中扪虱定何人。
偈
齐安和尚（唐代）

猛炽燄中人有路，旋风顶上屹然栖。镇常历劫谁差互，杲日无言运照齐。
答沈器之二首
姜夔（宋代）

江汉乘流客，乾坤不击舟。
玉琴虚素月，金剑落清秋。
野鹿知随草，饥鹰故上韝。
风流大堤曲，一唱使人愁。
与李中舍应祯同饮时晹邸归叠前韵
李东阳（明代）

我昔与君别，京华三见冬。远游隔江海，离思沈空濛。

相逢问衷曲，欲说已复慵。吾生苦多难，忧患为樊笼。

柔肠结成寸，意气惨不融。哀琴与断瑟，曲罢伤遗悰。

嗟子亦何为，所遭良独同。微霜降平地，响应礼山镛。

一语再三叹，对坐蹙两峰。君为空中鹤，我作墙下蛩。

孤鸣比咽调，各自悲秋风。愁城正突兀，险绝难为攻。

幸当樽俎间，赖此曲蘖功。李侯君乡彦，来自东邻东。

剧饮慕太白，清谈胜王戎。当筵列盛馔，岂论麦与葱。

山殽百种杂，海错千盘重。闭门谢俗客，不遣窥垣墉。

解我腰间鱼，絷我枥上骢。芳词吐珠玉，醉脸开芙蓉。

仰视天宇高，坐觉浮云空。兴狂欲起舞，两袖如旋蓬。

向非地主贤，感激安所蒙。酒酣出诗句，卷帙粲已充。

得非黄山谷，或者苏文忠。初如决洪水，势蹙崇伯凶。

又如骤天马，雾鬣天池通。如登巨鳌背，足蹑三山崇。

珠光照海月，下彻冯夷宫。我乃路傍蒿，不如山上松。

亦不如李桃，馀姿媚儿童。向来忘得失，我已效海翁。

狂言久闭口，一发偶为公。起辞屡被肘，顾我少从容。

自言有枰棋，可以为子供。胜欣败亦喜，有技岂必工。

君看敌国手，峙立如貔熊。谁云一丸泥，可作万雉封。

李侯掀髯笑，谓我此味浓。推手覆君局，馀欢付苍僮。

古来风流事，多出文章宗。如何嵇阮流，弃礼蔑敬恭。

桓桓卞将军，怒颊为之红。至今想风采，齿舌生寒锋。

宁将潋滟杯，涤此磊磈胸。国赋出吴会，王师在崆峒。

频年值水旱，力尽经营中。微官竟何事，簪佩随朝钟。

平生几丁字，愧彼两石弓。笑谈一开口，尘世真难逢。

从兹戒耽乐，乐事慎勿穷。
草堂寺诗
陈尧咨（宋代）

□□□迹□禅关，□殿清虚桧影间。
客□□临来此境，僧□兴废指前山。
醉闻溪溜吟怀□，坐对岚峰世虑闲。
他日功成重游赏，烟霞风物异尘寰。
重阳夜旅怀
郑谷（唐代）

强插黄花三两枝，还图一醉浸愁眉。

半床斜月醉醒后，惆怅多于未醉时。
秋末入匡山船行八首
贯休（唐代）

楚国茱萸月，吴吟梨栗船。远游无定所，高卧是何年。

浪卷纷纷叶，樯冲澹澹烟。去心还自喜，庐岳倚青天。

芦苇深花里，渔歌一曲长。人心虽忆越，帆态似浮湘。

石獭衔鱼白，汀茅浸浪黄。等闲千万里，道在亦无妨。

岛上离家化，茅茨竹户开。黄桑双鹊喜，白日有谁来。

担浪浇秋芋，缘滩取净苔。回头深自愧，旧业本蒿莱。

匡阜层层翠，修江叠叠波。从来未曾到，此去复如何。

水庙寒鸦集，沙村夕照多。谁如垂钓者，孤坐鬓皤皤。

晚泊苍茫浦，风微浪亦粗。估喧如亥合，樯密似林枯。

地峻湖无□，潮寒蚌有珠。东西无定所，何用问前途。

岛香思贾岛，江碧忆清江。囊橐谁相似，馋慵世少双。

鼍惊入窟月，烧到系船桩。谩有归乡梦，前头是楚邦。

南北虽无适，东西亦似萍。霞根生石片，象迹坏沙汀。

莽莽蒹葭赤，微微蜃蛤腥。因思范蠡辈，未免亦飘零。

晓色千樯去，长江八月时。雨淙山骨出，槔擉岸形卑。

野水畬田黑，荒汀独鸟痴。如今是清世，谁道出山迟。
次韵元衡送别
赵蕃（宋代）

老马千里志，老鹤万里心。
武夫用清庙，珍材卧中休。
进寸辄退尺，枉尺宁直寻。
桃李本无言，山水乃有音。
靡不况盛丽，畴能听幽深。
平生文字游，几作南北襟。
清宵寄明月，远望伤遥岑。
悠悠归计晚，卒卒年事侵。
狗监荐相如，将军知杜钦。
彼哉竟何处，已矣真难任。
乖离叹每昔，邂逅期岂今。
赠别枉古调，和之徒苦吟。
我何一钱直，君自抵千金。
明吴江女子叶小鸾自写小影为顾鉴沙题 其四
朱景英（清代）

泪叶飘零岁欲残，月明空怅画阑干。春风鬓影丹青见，肯许弹琴近坐看。
回文
佚名（宋代）

红窗小立低声怨，永日春寒斗帐空。
中酒落花飞絮乱，晓莺啼破梦匆匆。
海口官舍
刘克庄（宋代）

晓起斋中望，千家未启扉。
潮能驱海走，风欲挟人飞。
烟寺钟初定，霜林叶半稀。
客身偏畏冷，着尽带来衣。
春月观省属城，始憩东西林精舍
韦应物（唐代）

因时省风俗，布惠迨高年。建隼出浔阳，整驾游山川。

白云敛晴壑，群峰列遥天。嶔崎石门状，杳霭香炉烟。

榛荒屡罥挂，逼侧殆覆颠。方臻释氏庐，时物屡华妍。

昙远昔经始，于兹閟幽玄。东西竹林寺，灌注寒涧泉。

人事既云泯，岁月复已绵。殿宇馀丹绀，磴阁峭欹悬。

佳士亦栖息，善身绝尘缘。今我蒙朝寄，教化敷里鄽。

道妙苟为得，出处理无偏。心当同所尚，迹岂辞缠牵。
追和李太白姑熟十咏 其八 牛渚矶
郭祥正（宋代）

长江泻危矶，雷怒安可向。烟云忽藏月，鲸鲵互喷浪。

朱衣叱犀火，丹青岂能状。引杯聊醉吟，径卧巨鳌上。
大将 其七
徐时栋（清代）

妖氛遍地海天昏，又见舟师破虎蹲。弃甲复来难睅目，守陴皆哭早销魂。

已知将去军无托，焉得唇亡齿独存。百里封疆谁寄命，但余荒谷报君恩。
和孙端叟蚕首十五首·蚕女
梅尧臣（宋代）

自从蚕蚁生，日日忧蚕冷。
草室常自温，云髻未暇整。
但采原上桑，不顾门前杏。
辛苦得丝多，输官官莫省。
窦灌行
王樵（明代）

窦灌守穷交，意气相引重。岂知种瓜人，不作东陵梦。

生平百战心，轻为一朝用。东邻车马阗，西邻箫鼓唝。

无嗔亲戚往，自忍鱼鳅弄。北溟云涛兴，不由汝操纵。
落花三首
廖行之（宋代）

春深处处有花妍，已觉春工兴浩然。
投晓凭栏枝上看，飘零赢得舞容翩。
罗浮红鸟 其十二
释今无（明代）

武帝昭阳殿影沉，承恩飞燕贱南金。可怜飞燕无颜色，不向仙源洞里寻。
漳州白莲僧宗要见遗纸扇每扇各书一首
蔡襄（宋代）

堂阴壁罅蚊蚋都，指麾西向先驱除。
山翁一夜隐眠睡，若或论功谁胜渠。
和刘珵西湖十洲·月岛
舒坦（宋代）

何人骑鹤上瀛洲，清影明波正九秋。
吹罢玉笙端不见，满空桂子有谁收。
连日与性之王君谈遽来告别因作
晁说之（宋代）

许州秀才周若蒙，无官占罢泪无从。
欧阳公死不过夏，天上文无已告凶。
常秩王回暨姚辟，排斥先儒不少容。
回第曰向窃笑之，学问文章众所问。
识此二事王氏孙，酸枣先生称祖翁。
先生易老净肇乐，晚奏象系明光中。
清净之化浃百年，寡欲爱民自祖宗。
潜仁畜德流必远，譬如乔岳生寒松。
天之生材弗浪与，不世其美安得雄。
君之积学万石虡，笔力仍关千石钟。
遑遑欲谈谁听此，秋江好渡多柔风。
张丽华
喻良能（宋代）

张家女儿号丽华，十岁选入君王家。
君王一见念玉雪，唤作后庭琼树花。
临风结绮香度，自谓朝朝兼暮暮。
那知梦断金井栏，往事茫茫堕烟雾。
促拍满路花
吕胜己（宋代）

名花无影迹，寒气日凄凉。人间千万树，歇芬芳。紫微宫女，仙驭降霓裳。名在仙班簿，不属尘凡，洞天密锁云窗。遗珰连宝珥，人间识天香。凝寒承雨露，傲冰霜。凌仙仙子，邂逅水云乡。更约南枝友，游遍江南，共归三岛扶桑。
书庐山刘顗宫苑屋壁三绝
苏辙（宋代）

山西旧将本书生，归老岩间示厌兵。
卧闻布水中宵起，错认边风万马声。
雕弓挂壁耻言勋，出人樵渔便作群。
五马亲来看射虎，不愁醉尉恼将军。
肩舆已弃蹑风骓，旧物仍存杨柳枝。
一曲清歌近尤好，五陵故态未全衰。
留题碧落洞
连希元（宋代）

神仙谁道杳难穷，老俗相传住此宫。
山裂旧分三凫洞，羽飞曾驭九天风。
玉为双阙无尘到，云作丹梯有路能。
谁问稚川何处在，俨然金灶列壶中。
次朱新仲待制见庆次对之命韵
曾几（宋代）

典郡才能薄，趋朝气力微。
更堪持橐去，只合挂冠归。
六合丽千尺，四松森百围。
公今有班缀，衰老借馀辉。
赠渔父
焦循（清代）

烟水菰芦一钓横，偶然相遇说平生。姓名本未传人世，不用逢人变姓名。
缘识
宋太宗（宋代）

二月寒食经新雨，开花绽柳人无语。
近水溪边嫩枝条，攀折悠颺还似舞。
车骑园林看不若，村笛歌声更互作。
光阴番次不因循，民安万岁家家乐。
壁间韵
赵崇鉘（宋代）

雨又入帘风又斜，东风吹客客思家。
浣纱西去谁家子，青绢围裙插杏花。
晓发途中
张耒（宋代）

坐无灯火夜萧然，马上匆匆未晓天。
值驿老兵应笑我，肯将斗粟换高眠。
题阳关图二首
黄庭坚（宋代）

断肠声里无形影，画出无声亦断肠。
想得阳关更西路，北风低草见牛羊。
虞美人（东山海棠）
李弥逊（宋代）

海棠开后春谁主。日日催花雨。可怜新绿遍残枝。不见香腮和粉、晕燕脂。

去年携手听金缕。正是花飞处。老来先自不禁愁。这样愁来欺老、几时休。
补乐府十篇 其十 有商氏之乐歌
曹勋（宋代）

维天有光，式彼大商，俾正以尔万方。万方其乂，易乱为治。

至于上下，鸟兽草木罔不安遂。帝命是膺，圣政日新。

佑我烈祖，以克相尔后人。
送卢东麓祠部廷杖为民南还
余继登（明代）

燕山雪花大如手，层冰欲裂阴风吼。车轮摧折马不前，卢郎此日东南走。

卢郎尔去莫销魂，尔力犹能叩天阍。幽谷不回白日照，星辰乱落红尘昏。

红尘昏，浮云驰，嗟哉世事竟堪疑。精诚自分山可移，山鬼窃笑精灵窥。

汉庭不闻贾生痛，泽畔谁怜屈子悲。卢郎卢郎尔何为，上帝待尔以不死，尔归且韬胸中奇，慎勿狂歌叹五噫。
友芳园杂咏为吕心文作二十五首 其二十一 心远处
欧大任（明代）

道可羲皇上，心惟寥廓间。所以采菊人，悠然见南山。
和李侍御萼岁初夜集处士书阁
皎然（唐代）

迟贤心置阁，高意此郊居。古径行春早，新窗见月初。

放歌还倚瑟，讲道亦观书。为我留禅位，来逢此会疏。
从陈妙音觅酒二首 其一
谢薖（宋代）

雪窗痴坐拨寒灰，万斛清愁扫不开。排遣此怀将底物，凭君催送曲生来。
和春谷用弓字见寄 其一
林希逸（宋代）

奴去看鱼笱，儿寻射鸭弓。养痾三径里，取友一溪中。

日苦经檐短，天如罩野穹。过从人绝少，访问愧春翁。
诸公分韵蹑冒顿之区落焚老上之龙庭得老庭字 其二
张孝祥（宋代）

吴甲组练明，吴钩莹青萍。战士三百万，猛将森列星。

挥戈却白三，饮渴枯沧溟。如何天骄子，敢来干大刑。

呜呼三十年，中原饱膻腥。陛下极涵容，宗祊甚威灵。

犬羊尔何知，枭獍心未宁。囊血规射天，苍蝇混惊霆。

佛狸定送死，榆关不须扃。虏势看破竹，我师真建瓴。

便当收咸阳，政尔空朔庭。明堂朝玉帛，剑佩鸣东丁。

八章车攻诗，十丈燕然铭。我学益荒落，尚可写汗青。
送胡宪使伯贤赴滇中六首 其二
欧大任（明代）

诏下楼船习水犀，昆明更在益州西。非缘圣主贤臣颂，争遣王褒祀碧鸡。
出塞行四首送郭建初归戚都护幕中
黄克晦（明代）

锁甲摇华铁戟寒，弢弓插羽上雕鞍。
班超自有封侯骨，世业宁论是史官。
放赈日西未食
张天赋（明代）

菜色人人上面眉，奔来控诉哭啼啼。应酬镇日无休歇，不独民饥我亦饥。
送方叔
姜特立（宋代）

九日相携上翠微，安仁悼内不胜悲。
琴中只弄无弦曲，歌里聊陈鼓缶辞。
来岁须为汤{外麦内并}约，今朝空过菊花时。
君家兄弟如相问，为报颐间已素丝。